Esiliigasse tõusnud Kalevi U21 treener Meijel: hooaja alguses oli eesmärk kuidagi püsima jääda (3)
Tugeva teise poolaastaga Tallinna Kalevi U21 meeskonna Esiliiga B-st kõrgemale aidanud Daniel Meijel rääkis, kuidas meeskonna aasta raskelt hakkas ja miks asjad suvel paremaks läksid.
"Enne hooaega oli vanusepiirangu reegel meie jaoks küllalt raske, sest teatud vanusegruppides pole meil noortega kõige paremad lood. Kui hooaega alustasime, siis eesmärgiks oli loomulik areng ja ükskõik, kuidas püsima jääda," ütles Meijel, kes lõpuks aitas meeskonna 64 punktiga teisele kohale.
"Halliturniiri mängudel oli meil väga-väga raske ja oli juba tunne, et siit midagi ei tule. Esimese ja teise ringi mängisime nii, et mingid positiivsed asjad olid ja mõned punktid saime ka. Mänguliselt oli väga raske. Juunikuus oli puhkuse aeg ja siis sai nii mõnigi asi peas selgemaks, kuidas on võimalik meeskonda paremini aidata. Pärast puhkust muutus meie mängupilt ja ka tulemused," selgitas ta.